Det er dermed gået hurtigt med at få de unge væk fra ventelisterne til boliger. Flaskehalssituationen omkring at få matchet antallet af boliger med antallet af unge studerende i Aalborg er et årligt tilbagevendende problem, og det er selv om, der bygges nye ungdomsboliger som aldrig før i den nordjyske studieby nummer et. Ved studiestart manglede 200 akut tag over hovedet, og der blev igen i år lavet aftale om at tilbyde de akutte boligsøgende midlertidig bolig i campinghytter. De 42 unge, der bor der nu, ventes inden for den næste måned at have fundet mere permanent bolig. - Det er selvfølgelig irriterende ikke at kunne tilbyde alle studerende bolig ved studiestart, men den løbende udskiftning der er på boligområdet matcher ikke behovet for boliger, siger forretningsfører i Anvisning af Kollegie- og Ungdomsboliger i Aalborg, Eigil Johansen. Aalborg Kommune har allerede gang i mange byggerier, der skal afhjælpe boligproblemer for unge. I 2011 blev der bygget 230 nye ungdomsboliger til unge under uddannelse i Aalborg. Året efter kom der hele 1300 nye boliger til, i år bygges der 1065 nye ungdomsboliger, og byggerierne fortsætter med 783 boliger næste år. I 2015 ventes hele 1299 ny boliger til unge studerende i Aalborg. Behovet for ungdomsboliger stiger i takt med at flere unge vælger at uddanne sig på uddannelsesinstitutionerne i Aalborg. Alene på Aalborg Universitet oplever man for femte år i træk rekordoptag, og 5000 unge begyndte i september på en videregående uddannelse der.

Referat:
Det er seks uger siden, det højeste antal studerende nogensinde begyndte på Aalborg Universitet, og i dag mangler bare 42 unge studerende at finde et sted at bo.